РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој

трговину, туризам, и енергетику

19. јануар 2015. године

Б е о г р а д

ПРЕДСЕДНИКУ НАРОДНЕ СКУПШТИНЕ

 На основу члана 157. став 6. и члана 161. став 1. Пословника Народне скупштине (''Службени гласник РС'', број 20/12 – пречишћен текст), Одбор за привреду, регионални развој, трговину, туризам и енергетику подноси на ПРЕДЛОГ ЗАКОНА О ИЗМЕНАМА И ДОПУНИ ЗАКОНА О ПРИВРЕДНИМ ДРУШТВИМА следећи

АМАНДМАН

Члан 2. Предлога закона о изменама и допуни Закона о привредним друштвима, мења се и гласи:

„У члану 288. став 4. мења се и гласи:

„Изузетно, у случају акционарског друштва које није јавно, право прече куповине се може ограничити или укинути само одлуком скупштине која је донета трочетвртинском већином гласова присутних акционара.“

У члану 288. у ставу 6. речи: „члана 277.“ замењују се речима: „чл. 277. и 278.“.“

О б р а з л о ж е њ е

Овим амандманом врши се исправно позивање на члан 288. став 4. који се мења, а не став 2. истог члана. Члан 288. став 2. регулише материју који акционари имају право прече куповине када се врши отуђење сопствених акција акционарског друштва.

Став 4. истог члана управо регулише питање на који начин се може ограничити или укинути право прече куповине, тако да се овим амандманом врши само тачно позивање који се став члана 288. мења, јер је очигледна намера предлагача да ограничење или укидање права прече куповине уведе као могућност код акционарских друштава која нису јавна.

 ПРЕДСЕДНИК

 дрАлександра Томић